বরিশাল,  ১৯ জুন (শীর্ষ নিউজ ডটকম): ঝালকাঠির রাজাপুর উপজেলায় গত দুই দিনে ২টি লাশ উদ্ধার করা হয়েছে। শনিবার বিকেলে রাজাপুরের ডহরশংকর গ্রামের একটি ডোবা থেকে রেহানা বেগমের (৩২) এবং আজ রোববার দুপুরে উপজেলার মধ্য কানুদাসকাঠি এলাকার খলিফা বাড়ির সামনে থেকে মোটরসাইকেল চালক সিরাজুল ইসলামের (২৬) লাশ উদ্ধার করে পুলিশ।  পুলিশ জানায়, সিরাজুল ইসলাম ঝালকাঠি শহরের লঞ্চঘাট বেড়িবাঁধ এলাকার আবুল হোসেনের পুত্র ভাড়ায় মোটরসাইকেল চালাত। ঘটনাস্থল থেকে মোটরসাইকেলের হেলমেট ও একটি কেস স্লিপ উদ্ধার করা হয়েছে। কেস স্লিপের সূত্র ধরে পুলিশ  তাকে শনাক্ত করেছে। শনিবার গভীর রাতে ছিনতাইকারীরা তাকে জবাই করে মোটরসাইকেল ছিনিয়ে নিয়ে গেছে বলে প্রাথমিকভাবে ধারনা করছে পুলিশ।  রাজাপুর থানার ওসি তোফাজ্জেল হোসেন জানান, রেহানা বেগমের লাশের ময়নাতদন্ত সম্পন্ন হয়েছে। ভিসেরা রিপোর্ট পাওয়ার মৃত্যুর রহস্য জানা যাবে। তিনি আরো জানান, মোটরসাইকেল চালক সিরাজুল ইসলামের লাশ মর্গে পাঠানো হয়েছে। এ দুটি ঘটনায় মামলা দায়েরের প্রস্তুতি চলছে। এদিকে ঝালকাঠি পুলিশ সুপার মো. মজিদ আলী ঘটনাস্থল পরিদর্শন করেছেন।  (শীর্ষ নিউজ ডটকম/এজে/ওআর/শাসি/১৯.৫৫ ঘ.)